Συντεταγμένες: 38°25′44.92″N 141°18′40.01″E﻿ / ﻿38.4291444°N 141.3111139°E﻿ / 38.4291444; 141.3111139  

Η **Ορθόδοξη Εκκλησία του Αγίου Αποστόλου Ιωάννη** στο Ισινομάκι (石巻ハリストス正教会 聖使徒イオアン聖堂) (Ishinomaki Harisutosu Seikyōkai, Sei-shito Ioan Seidō) είναι μια ορθόδοξη εκκλησία στην πόλη Ισινομάκι, στο Μιγιάγκι, στην περιοχή Τοχόκου της βόρειας Ιαπωνίας. Είναι αφιερωμένη στον Άγιο Απόστολο Ιωάννη. Η αρχική κατασκευή χτίστηκε το 1880. Είναι η παλαιότερη ξύλινη εκκλησία μεταξύ των υφιστάμενων ξύλινων εκκλησιών στην Ιαπωνία. Βρίσκεται στις εκβολές του ποταμού Κιτακάμι.

Μετά την ίδρυση της Ιαπωνικής Ορθόδοξης Εκκλησίας από τον Ιβάν Ντμίτριεβιτς Κασάτκιν (1836-1912), αργότερα τον Άγιο Νικόλαο της Ιαπωνίας, στο Κάντα του Τόκιο στην πρώιμη περίοδο του Μεϊτζί, συγκέντρωσε έναν αριθμό μαθητών, μερικοί από τους οποίους ήταν από την περιοχή Οσίκα στο σημερινό τμήμα της πόλης Ισινομάκι. Με επικεφαλής τον Βατανάμπε Τακούμα, 29 άντρες από την περιοχή βαφτίστηκαν το 1877, οδηγώντας στην κατασκευή ενός μικρού κτηρίου ως εκκλησία και 22 ακόμη προσηλυτισμένοι έγιναν το επόμενο έτος. Μέσα στα επόμενα 20 χρόνια ιδρύθηκαν συνολικά 10 εκκλησίες στην περιοχή. Ωστόσο, η δημοτικότητα της θρησκείας υπέστη τεράστια οπισθοδρόμηση λόγω του Ρωσο-Ιαπωνικού Πολέμου του 1904-1905 και της ίδρυσης της Σοβιετικής Ένωσης το 1917, και πολλές εκκλησίες έκλεισαν στη συνέχεια.

Η Ορθόδοξη Εκκλησία του Αγίου Αποστόλου Ιωάννη ολοκληρώθηκε το 1880. Ο αρχιτέκτονας είναι άγνωστος και πιθανότατα ήταν τοπικός ενορίτης. Η δομή έχει κάτοψη σε σχήμα σταυρού, με κεραμοσκεπή. Η αίθουσα συνεδριάσεων του πρώτου ορόφου είναι καλυμμένη με χαλάκια *τατάμι.* Το ιερό βρίσκεται στον δεύτερο όροφο, ο οποίος είναι καλυμμένος με χαλί και συνδέεται με τον πρώτο όροφο με μια απότομη σκάλα. Το εξωτερικό του κτηρίου είναι ασβεστωμένο και έχει μια οκταγωνική στοά με κίονες, που απαντάται συχνά στην αρχιτεκτονική δυτικού στιλ της εποχής Μεϊτζί.

Καθώς το κτήριο της εκκλησίας υπέστη ζημιές από τον σεισμό του Μιγιάκι το 1978, ανακατασκευάστηκε σε μια νέα τοποθεσία 600 μέτρα περίπου μακρύτερα σε ένα νησί στη μέση του ποταμού Κιτακάμι ως μέρος του πάρκου, που περιλαμβάνει το Μουσείο Ισινομόρι Μάνγκα. Ανακηρύχθηκε ως Σημαντική Πολιτιστική Περιουσία της πόλης Ισινομάκι το 1990 και άνοιξε για το κοινό τον Ιούλιο του 2001. Ωστόσο, κατά τη διάρκεια του σεισμού και του τσουνάμι Τοχόκου το 2011, η περιοχή υπέστη σοβαρές ζημιές, με τα νερά του τσουνάμι να φτάνουν στο δεύτερο πάτωμα. Οι εργασίες αποκατάστασης ολοκληρώθηκαν το 2016.

Δείτε επίσης
------------

* Καθεδρικός Ναός της Αναστάσεως (Νικολάι-ντο) - Μητροπολιτικός καθεδρικός ναός της Ορθόδοξης Εκκλησίας στην Ιαπωνία

Εξωτερικοί σύνδεσμοι
--------------------

* 石巻ハリストス正教会(聖使徒イオアン聖堂) - σελίδα στο επίσημο site της Ανατολικής Μητρόπολης της Ορθόδοξης Εκκλησίας στην Ιαπωνία (Ιαπωνικά)
* 旧ハリストス正教会 - Εικόνες του εσωτερικού χώρου

Παραπομπές
----------

1. ↑  Ανακτήθηκε στις 1  Ιουλίου 2019.
2. ↑  Latitude.to. «GPS coordinates of Ishinomaki Saint John the Apostle Orthodox Church, Japan. Latitude: 38.4291 Longitude: 141.3111». *Latitude.to, maps, geolocated articles, latitude longitude coordinate conversion.* (στα Αγγλικά). Ανακτήθηκε στις 2 Σεπτεμβρίου 2021. [*νεκρός σύνδεσμος*]
3. 1 2  «Preservation of oldest surviving wooden church in Japan an issue in disaster-hit Ishinomaki». *Japan Bullet* (στα Αγγλικά). Αρχειοθετήθηκε από το πρωτότυπο στις 2 Σεπτεμβρίου 2021. Ανακτήθηκε στις 2 Σεπτεμβρίου 2021.
4. ↑  «The Great East Japan Earthquake Report on the Damage to the Cultural Heritage» (PDF). Japan ICOMOS National Committee. 20 Νοεμβρίου 2011. Αρχειοθετήθηκε από το πρωτότυπο (PDF) στις 13 Μαρτίου 2022. Ανακτήθηκε στις 2 Σεπτεμβρίου 2021.

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ασία
* Πύλη:Ιαπωνία
 |

 |